CELEX: E2017C0094
Language: et
Date: 2017-05-31 00:00:00
Title: EFTA järelevalveameti otsus nr 94/17/COL, 31. mai 2017, millega lõpetatakse 2014.–2020. aastal rakendatava diferentseeritud sotsiaalkindlustusmaksete kava alusel rändteenuste suhtes kohaldatavat erandit käsitlev ametlik uurimismenetlus (Norra) [2018/595]

19.4.2018   
            
            
               ET
            
            
               Euroopa Liidu Teataja
            
            
               L 99/18
            
         EFTA JÄRELEVALVEAMETI OTSUS
   nr 94/17/COL,
   31. mai 2017,
   millega lõpetatakse 2014.–2020. aastal rakendatava diferentseeritud sotsiaalkindlustusmaksete kava alusel rändteenuste suhtes kohaldatavat erandit käsitlev ametlik uurimismenetlus (Norra) [2018/595]
   EFTA JÄRELEVALVEAMET (edaspidi „järelevalveamet“),
   VÕTTES ARVESSE
   Euroopa Majanduspiirkonna lepingut (edaspidi „EMP leping“), eriti selle artikleid 61 ja 62,
   EMP lepingu protokolli nr 26,
   EFTA riikide vahel järelevalveameti ja kohtu asutamise kohta sõlmitud lepingut (edaspidi „järelevalve- ja kohtuleping“), eriti selle artiklit 24,
   järelevalve- ja kohtulepingu protokolli nr 3 (edaspidi „protokoll nr 3“), eriti selle II osa artikli 7 lõiget 3,
   ning arvestades järgmist:
   I.   ASJAOLUD
   
   1.   Menetlus
   
   
               (1)
            
            
               Norra ametiasutused teatasid 13. märtsi 2014. aasta kirjaga (1) diferentseeritud sotsiaalkindlustusmaksete kavast aastateks 2014–2020 kooskõlas protokolli nr 3 I osa artikli 1 lõikega 3. Selle teate ja pärast seda esitatud teabe (2) alusel kiitis järelevalveamet teatatud abikava heaks oma 18. juuni 2014. aasta otsusega nr 225/14/COL.
            
         
               (2)
            
            
               Oma 23. septembri 2015. aasta otsusega kohtuasjas E-23/14 Kimek Offshore AS vs. EFTA järelevalveamet (3) tühistas EFTA kohus osaliselt järelevalveameti otsuse.
            
         
               (3)
            
            
               15. oktoobri 2015. aasta kirjaga (4) palus järelevalveamet Norra ametiasutustelt teavet. Norra ametiasutused vastasid 6. novembri 2015. aasta kirjaga (5).
            
         
               (4)
            
            
               Järelevalveamet algatas 9. detsembri 2015. aasta otsusega nr 489/15/COL ametliku uurimismenetluse. Norra ametiasutused reageerisid järelevalveameti otsusele 13. jaanuari 2016. aasta kirjaga (6).
            
         
               (5)
            
            
               Ametliku uurimismenetluse algatamise otsus avaldati 30. juunil 2016Euroopa Liidu Teatajas ja selle EMP kaasandes (7). Järelevalveamet sai märkuste esitamise tähtajaks 30. juuliks 2016 märkused kahelt huvitatud isikult: ettevõtjalt Kimek Offshore AS (12. mai 2016. aasta kirjaga) (8) ja ettevõtjalt NHO Finnmark (4. juuli 2016. aasta kirjaga) (9). Järelevalveamet edastas need märkused 2. augusti 2016. aasta kirjaga (10) Norra ametiasutustele, kellele anti võimalus vastata. Norra ametiasutused vastasid 5. septembri 2016. aasta kirjaga (11).
            
         2.   Ametliku uurimismenetluse ulatus
   
   
               (6)
            
            
               EFTA kohus tühistas oma otsusega osaliselt järelevalveameti otsuse, millega oli heaks kiidetud piirkondlikult diferentseeritud sotsiaalkindlustusmaksete kava aastateks 2014–2020. Järelevalveamet ei vaadanud ametliku uurimismenetluse käigus uuesti läbi kogu abikava. Uurimise käigus keskenduti vaid sellele kava osale (rändteenuste jaoks kehtestatud erand), mille puhul järelevalveameti heakskiit tühistati.
            
         
               (7)
            
            
               Ent kuna rändteenuseid käsitlev eeskiri on erand diferentseeritud sotsiaalkindlustusmaksete kavas sätestatud eeskirjadest, peab järelevalveamet terviklikkuse huvides kasulikuks anda ülevaade kogu abikava eesmärgist ja õiguslikust alusest, enne kui tutvustada eeskirju, mida kohaldatakse ettevõtjate registreerimisel Norras, ja erandit, mida kohaldatakse rändteenuste suhtes.
            
         3.   Kava ülevaade
   
   3.1.   Eesmärk
   
   
               (8)
            
            
               Diferentseeritud sotsiaalkindlustusmaksete kava eesmärk on tööhõive suurendamise abil vähendada või vältida rahvastikukadu Norra kõige vähem asustatud piirkondades. Selle eesmärgi saavutamiseks vähendatakse tegevusabi kavaga tööjõukulusid, alandades teatavates geograafilistes piirkondades sotsiaalkindlustusmaksu määrasid. Tavaliselt sõltub abi osatähtsus geograafilisest piirkonnast, kus äriüksus on registreeritud. Registreerimiseeskirju on selgitatud üksikasjalikumalt allpool.
            
         3.2.   Riiklik õiguslik alus
   
   
               (9)
            
            
               Kava riiklik õiguslik alus on riikliku kindlustusseaduse (12) paragrahvi 23 lõige 2, kus on sätestatud tööandja üldine kohustus teha töötajale makstud brutopalga põhjal arvutatud sotsiaalkindlustusmakseid. Kõnealuse paragrahvi lõike 12 kohaselt võib Norra parlament vastu võtta piirkondlikult diferentseeritud määrad ja erisätted teatud sektorites tegutsevate ettevõtjate jaoks. Seega moodustab kava riikliku õigusliku aluse riiklik kindlustusseadus koos Norra parlamendi iga-aastaste otsustega (13).
            
         3.3.   Registreerimiseeskirjad
   
   
               (10)
            
            
               Õigus kava alusel abi saada sõltub sellest, kas ettevõtja on registreeritud abikõlblikus piirkonnas. Kava põhieeskiri on, et abi osatähtsus sõltub geograafilisest piirkonnast, kus ettevõtja on registreeritud.
            
         
               (11)
            
            
               Norra õiguse kohaselt peavad ettevõtjad registreerima allüksuse iga eraldi äritegevuse jaoks (14). Kui ettevõtja äritegevus on mitut laadi, tuleb registreerida eraldi allüksused. Lisaks tuleb registreerida eraldi üksused, kui tegevus toimub eri geograafilistes asukohtades.
            
         
               (12)
            
            
               Norra ametiasutuste sõnul on eraldi äritegevuse kriteerium täidetud, kui vähemalt üks töötaja teeb emaüksuse jaoks tööd teises piirkonnas ja ettevõtjat saab seal külastada. Iga allüksuse diferentseeritud sotsiaalkindlustusmakse arvutatakse eraldi, sõltuvalt üksuse registreeritud asukohast. Sel viisil on ettevõtjal, kes on registreeritud väljaspool kava alusel abikõlblikku piirkonda, õigus abi saada juhul, kui tema majandustegevus toimub abikõlblikus piirkonnas asuva allüksuse raames, ja vaid selles ulatuses, milles tema tegevus toimub sellise üksuse raames.
            
         3.4.   Vaatlusalune meede: rändteenused
   
   
               (13)
            
            
               Erandina registreerimise põhieeskirjast kohaldatakse kava ka selliste väljaspool abikõlblikku piirkonda registreeritud ettevõtjate suhtes, kes vahendavad töötajaid abikõlblikku piirkonda või kelle töötajad on kaasatud abikõlblikus piirkonnas liikuva iseloomuga tegevusse. (Käesolevas otsuses nimetatakse sellist tegevust rändteenuste osutamiseks.) Seda erandit käesolevas otsuses vaadeldaksegi. Erandi riiklik õiguslik alus on Norra parlamendi 5. detsembri 2013. aasta otsuse nr 1482 (mis käsitleb maksumäärade jms kindlaksmääramist 2014. aasta riikliku kindlustusseaduse alusel) 1. jao punkt 4.
            
         
               (14)
            
            
               Erandit kohaldatakse üksnes juhul, kui töötaja veedab vähemalt poole oma tööpäevadest abikõlblikus piirkonnas. Lisaks on alandatud määr kohaldatav üksnes kõnealuses piirkonnas tehtud tööosa suhtes. Reeglina on maksu registreerimise periood üks kalendrikuu. Sotsiaalkindlustusmaksete arvutamisel võetakse aluseks määr, mida kohaldatakse tsoonis, kus töötaja tegeleb äritegevusega.
            
         
               (15)
            
            
               See tähendab seda, et kui näiteks Oslos (Oslo asub tsoonis 1, mis ei ole abikõlblik ja kus seetõttu kohaldatakse standardmäära 14,1 %) registreeritud üksuse töötaja teeb ühes kalendrikuus 60 % oma tööst Vardøs (mis asub tsoonis 5, kus kohaldatav määr on 0 %) ja ülejäänud töö Oslos, on ettevõtjal õigus kohaldada nullmäära palga suhtes, mis makstakse Vardøs tehtud töö eest, ent mitte palga suhtes, mis makstakse Oslos tehtud töö eest.
            
         4.   EFTA kohtu otsus
   
   
               (16)
            
            
               EFTA kohus tühistas järelevalveameti otsuse nr 225/14/COL selles osas, millega lõpetati Norra parlamendi 5. detsembri 2013. aasta otsuse nr 1482 (mis käsitleb maksumäärade jms kindlaksmääramist 2014. aasta riikliku kindlustusseaduse alusel) 1. jao punktis 4 sätestatud abimeedet käsitlev esialgne uurimismenetlus.
            
         
               (17)
            
            
               EFTA kohus järeldas, (15) et järelevalveamet ei olnud hinnanud asjaolusid ja nende tagajärgi, pidades silmas 1. jao punktis 4 sätestatud eeskirja kokkusobivust EMP lepinguga selle lepingu artikli 61 lõike 3 tähenduses, eriti erandi mõju konkurentsile ja kaubandusele ning selle kokkusobivust aastateks 2014–2020 antavat regionaalabi käsitlevate järelevalveameti suuniste (16) (edaspidi „järelevalveameti suunised“) punktiga 16. Kohtu sõnul on selline eraldi hindamine teatatud abikava järelevalveameti poolsel hindamisel ülioluline.
            
         
               (18)
            
            
               1. jao punktis 4 on sätestatud käesolevas otsuses vaatluse alla võetud erand ja vastav erandi kuritarvitamise vältimise meede, millega takistatakse ettevõtjatel taotleda kava alusel abi nii, et nad lihtsalt registreerivad oma ettevõtte piirkonnas, kus sotsiaalkindlustusmaksete määr on madalam, osutades samas rändteenuseid või vahendades töötajaid piirkondades, kus kõnealune määr on kõrgem. Erandi kuritarvitamise vältimise meede ei ole hõlmatud käesoleva menetlusega (17).
            
         5.   Norra ametiasutuste märkused otsuse nr 489/15/COL kohta
   
   
               (19)
            
            
               Reageerides järelevalveameti poolsele ametliku uurimismenetluse algatamisele, (18) selgitasid Norra ametiasutused oma seisukohta, et sotsiaalkindlustusmaksete süsteemi raames kohaldatav määr sõltus juba enne 2007. aastat sellest, kus tööandja tegeles oma äritegevusega. See eeskiri tugineb põhieeldusele, et abi peaksid saama vaid need ettevõtjad, kes tegelevad majandustegevusega abikõlblikus piirkonnas, ja vaid selles ulatuses, milles nad osutavad majandusteenuseid osutatud piirkonnas. Registreerimine ei ole määrav küsimus.
            
         
               (20)
            
            
               Diferentseeritud sotsiaalkindlustusmaksete kava alusel antava abi kogusumma on umbes 6,85 miljardit Norra krooni aastas (19). Norra ametiasutused esitasid 2015. aasta esimese kaheksa kuu kohta kogutud andmete põhjal hinnangu erandi kohaldamise mõju kohta eri tsoonides kogu 2015. aasta vältel. Tsoone 1, 2, 3, 4 ja 4a käsitleva kirjelduse leiab otsuse nr 225/14/COL punktist 25. Tsoon 1 hõlmab Kesk-Norrat ja kõiki territooriume väljaspool Norrat. Tsoonis 1 toimuv tegevus ei ole kava alusel abikõlblik. Kava alusel ei ole abikõlblik ka tsoonis 1a toimuv tegevus, kuid selles tsoonis on Norra ametiasutused sisse seadnud süsteemi, mille raames sotsiaalkindlustusmakse määra alandatakse. See alandamine toimub vähese tähtsusega abi andmise vormis. Meetmed, mis on kooskõlas vähese tähtsusega abi käsitleva määruse (20) tingimustega, ei kujuta endast abi EMP lepingu artikli 61 tähenduses.
               
                  Tabel
               
               
                  Hinnang abikavas kindlaksmääratud tsoonides registreeritud ettevõtjatele 2015. aastal erandi kohaldamise tulemusel antud abi kohta
               
               
                           Tsoon
                        
                        
                           Miljonit Norra krooni
                        
                     
                           1
                        
                        
                           240
                        
                     
                           1a
                        
                        
                           38
                        
                     
                           2
                        
                        
                           9
                        
                     
                           3
                        
                        
                           1
                        
                     
                           4
                        
                        
                           1
                        
                     
                           4a
                        
                        
                           10
                        
                     
                           Kokku
                        
                        
                           300
                        
                     
         
               (21)
            
            
               Norra ametiasutused selgitasid, et need näitajad võivad oluliselt erineda, olenevalt rändteenuste laadist. Suured ehitusprojektid sõltuvad tavaliselt rändteenustest ja seega suurendavad kõnealuste teenuste kasutamist. Peale selle võivad abikõlblikes tsoonides olulist tegevust ellu viivad ettevõtjad oma tegevuse ümber korraldada, luues asjaomases tsoonis allüksuseid. Ka see mõjutab erandi kohaldamise hinnangulist mõju. Lõpetuseks juhivad Norra ametiasutused tähelepanu sellele, et tegevuse mahu suurenemisel ehitussektoris on soodne kaudne mõju tööhõivele abikõlblike tsoonide muudes sektorites.
            
         
               (22)
            
            
               Erandi kohaldamine annab abikõlblikes tsoonides tegutsevatele ettevõtjatele juurdepääsu tööjõule väiksemate kuludega. Selleta peaksid abikõlbliku piirkonna ettevõtjad nägema spetsialiseerunud tööjõu ligimeelitamiseks rohkem vaeva. Lisaks saab spetsialiseerunud tööjõud rändteenuste kaudu aidata suurendada kohalikes ettevõtetes teadmisi ja oskusi. Need teadmised ja oskused võivad jääda ettevõtetesse isegi pärast rändteenuse osutaja lahkumist, seega on sel kohalikule tööjõule ja kohalikele ettevõtetele kestev mõju.
            
         
               (23)
            
            
               Erandi kohaldamisega pannakse kõik abikõlblikus piirkonnas tegutsevad ettevõtjad võrdsesse olukorda. Kohalikud ettevõtjad saavad tänu rändteenuste madalamatele hindadele kasu konkurentsist.
            
         
               (24)
            
            
               Töötajad, kes viibivad ajutiselt abikõlblikes piirkondades, panustavad kohalikku majandusse, ostes kaupu ja teenuseid. Kui rändteenused on seotud ajutise projektiga, on mõju ajutine. Kui rändteenuseid kasutatakse piirkonnas pidevalt, on mõju pikaajaline.
            
         
               (25)
            
            
               Kesksetes piirkondades registreeritud ettevõtjad, kes osutavad abikõlblikes piirkondades rändteenuseid, võivad palgata oma töötajad kohapeal. Isegi kui need töökohad on laadilt ajutised, aitavad need suurendada abikõlblikes piirkondades palgatulu, mis omakorda soodustab majandustegevust. Norra ametiasutused väidavad, et erandi kohaldamisega vähenevad tööjõukulud ja antakse tööjõule eelis kapitali ees, kui neid on võimalik asendada. See aitab kaasa tööhõive suurenemisele.
            
         6.   Huvitatud isikute märkused
   
   6.1.   Kimek Offshore AS
   
   
               (26)
            
            
               Kimek Offshore AS (edaspidi „Kimek“) on ettevõtja, kes osutab teenuseid nafta- ja gaasisektoris. Ettevõtja kuulub Kimeki kontserni. Kimek asub Kirkenesis, mis paikneb Finnmarki maakonnas, kus kohaldatav sotsiaalkindlustusmaksu määr on null.
            
         
               (27)
            
            
               Lisaks märkustele, mis käsitlevad järelevalveameti otsust algatada ametlik uurimismenetlus, on Kimek esitanud oma märkused eespool kokku võetud Norra ametiasutuste märkuste kohta.
            
         
               (28)
            
            
               Kimeki meelest on Norra ametiasutused suuresti jätnud dokumenteerimata selle, et erandi kohaldamisega aidatakse kaasa täpselt määratletud ühist huvi pakkuva eesmärgi saavutamisele, et on olemas vajadus riigi sekkumiseks, et erandi kohaldamine on asjakohane, et erandil on ergutav mõju, et erand on proportsionaalne ning et välditud on põhjendamatut kahjulikku mõju EMP riikide vahelisele konkurentsile ja kaubandusele.
            
         
               (29)
            
            
               Kimeki konkurendid asuvad enamasti väljaspool piirkondi, kus on õigus saada regionaalabi. Kimek on erandi kohaldamise vastu, sest see võimaldab väljaspool abikõlblikke tsoone asuvatel ettevõtjatel abikavast kasu saada, kui nad tegutsevad abikõlblikes piirkondades. Kimek väidab, et kõnealused ettevõtjad ei seisa silmitsi samade raskustega kui ettevõtjad, kes asuvad abikõlblikes piirkondades. Kimeki väitel ei sobi erandi kohaldamine selleks, et tegeleda abikõlblikes piirkondades rahvastikukao probleemiga ja kinnistada seal asustustihedust. Vastupidi, erandi kohaldamine kahjustab abikõlblikes piirkondades asuvaid ettevõtjaid.
            
         
               (30)
            
            
               Kimek ei ole nõus Norra ametiasutuste seisukohaga, et tänu erandi kohaldamisele pääsevad kohalikud ettevõtjad väiksemate kuludega ligi spetsialiseerunud tööjõule, mis ei oleks muidu kättesaadav. Kimek väidab, et Norra ametiasutused ei ole seda tõestanud ega dokumenteerinud.
            
         
               (31)
            
            
               Kimeki väitel esineb oht, et erandi kohaldamine toob kaasa ajude väljavoolu abikõlblikest piirkondadest, sest inimesed ei leia enam kohapeal tööd.
            
         
               (32)
            
            
               Kimeki sõnul ei ole Norra ametiasutused dokumenteerinud seda, et mujal registreeritud ettevõtjad palkavad töötajaid, kes elavad abikõlblikus piirkonnas.
            
         
               (33)
            
            
               Lisaks väidab Kimek, et avamerel rändteenuseid osutavad töötajad ei panusta eriti märkimisväärselt kohalikku majandusse: nad elavad naftaplatvormil, veedavad seal enamiku oma vabast ajast ja söövad seal.
            
         
               (34)
            
            
               Mis puudutab Norra ametiasutuste väidet, et rändteenuste osutajate teadmised ja oskused jäävad kohalikesse ettevõtetesse, siis Kimek ei mõista, kuidas sellega vähendatakse või välditakse rahvastikukadu.
            
         
               (35)
            
            
               Kimeki väitel ei ole Norra ametiasutused dokumenteerinud seda, kuidas erandi kohaldamisega suurendatakse konkurentsi. Sellega seoses viitab Kimek Norra tööõiguses esinevale iseärasusele, mis võimaldab ettevõtjatel, kes lähetavad rändteenuste osutajaid, lubada oma töötajatel teha 12tunniseid vahetusi, samal ajal kui kohalikele ettevõtjatele kehtib 8tunnine tööaja piirang. Sellega asetatakse kohalikud ettevõtjad märksa ebasoodsamasse olukorda.
            
         6.2.   NHO Finnmark
   
   
               (36)
            
            
               NHO Finnmark on Norra ettevõtete konföderatsiooni piirkondlik büroo. NHO Finnmark toetab eespool kokku võetud Kimeki märkusi.
            
         
               (37)
            
            
               NHO Finnmark on seisukohal, et regionaalabi tuleks anda üksnes neile ettevõtjatele, kes asuvad regionaalabikõlblikes piirkondades. Väljaspool abikõlblikke piirkondi registreeritud ettevõtjad ei seisa silmitsi samade raskustega kui ettevõtjad, kes asuvad abikõlblikes piirkondades. Erandi kohaldamine ei sobi selleks, et tegeleda abikõlblikes piirkondades rahvastikukao probleemiga ja kinnistada seal asustustihedust. Vastupidi, NHO Finnmarki väitel kahjustab erandi kohaldamine abikõlblikes piirkondades asuvaid ettevõtjaid.
            
         
               (38)
            
            
               Samamoodi nagu Kimek, rõhutab ka NHO Finnmark, et Norra tööõiguses on antud konkreetne eelis ettevõtjatele, kes ei ole registreeritud abikõlblikus piirkonnas. NHO Finnmark leiab, et rändteenuseid osutavad töötajad ei panusta kohalikku majandusse nii, nagu seda teevad piirkonnas elavad töötajad.
            
         7.   Norra ametiasutuste märkused huvitatud isikute esitatud märkuste kohta
   
   
               (39)
            
            
               Vastates huvitatud isikute esitatud märkustele märgivad Norra ametiasutused, et ametlikus uurimismenetluses oli tähelepanu keskmes erandi kohaldamine, mitte abikava kui selline. Norra ametiasutused selgitavad, et erand kajastab üldist põhimõtet, mille kohaselt regionaalabi tuleks anda tegevuse jaoks, mis toimub abikavaga hõlmatud geograafilistes piirkondades.
            
         
               (40)
            
            
               Norra ametiasutused rõhutavad, et ei EMP lepingu artikli 61 lõike 3 punktis c ega ka järelevalve suunistes ei ole sätestatud, et regionaalabi saaja peab olema registreeritud regionaalabikõlblikus piirkonnas. Norra ametiasutused on Kimekiga nõus, et abikõlblikus piirkonnas ametlikult registreeritud ettevõtjate ees seisvad raskused ei pruugi olla täpselt samad kui raskused, millega seisavad silmitsi ettevõtjad, kes on ametlikult registreeritud väljaspool abikõlblikku piirkonda, kuid kes osutavad abikõlblikus piirkonnas rändteenuseid. Samas ei ole Norra ametiasutused nõus Kimeki väitega, et väljaspool abikõlblikku piirkonda registreeritud ettevõtjad ei puutu kokku samade raskustega tegutsemisel abikõlblikus piirkonnas. Kliimatingimused ja alltöövõtjate kaugus on ettevõtjate jaoks sama. Lisaks tekivad ettevõtjatel, kes lähetavad rändteenuste osutajaid, lisakulud seoses töötajate transpordi ja majutusega. Norra ametiasutused märgivad, et Kimeki väited lähtuvad naftasektorist – sellest majandusvaldkonnast, kus ettevõtja ise tegutseb. Norra ametiasutused väidavad, et abi kokkusobivust tuleb hinnata üldisemal tasandil, võttes arvesse eriprobleeme või püsivalt ebasoodsaid tingimusi, millega seisavad silmitsi kõikide asjaomaste sektorite ettevõtjad.
            
         
               (41)
            
            
               Põhjendades oma väiteid selle kohta, et ettevõtjatel on keeruline palgata kolmes kõige põhjapoolsemas maakonnas oskuslikku tööjõudu, viitavad Norra ametiasutused Finnmarki maakonna töö- ja hoolekandeameti NAV Finnmarki aruandele (21). Nordlandi ja Tromsi maakonnas on 14 %-l uuringuga hõlmatud ettevõtjatest olnud kvalifitseeritud töötajate puudumise tõttu probleeme töötajate värbamisel. Finnmarki maakonnas oli vastav näitaja 11 %.
            
         
               (42)
            
            
               Norra ametiasutused rõhutavad, et abikõlblikus piirkonnas registreeritud ettevõtjad võivad kohaldada madalamat sotsiaalkindlustusmaksete määra kõikide oma tööjõukulude suhtes (v.a juhul, kui nad osutavad rändteenuseid väljaspool abikõlblikku piirkonda), samal ajal kui mõnes muus tsoonis registreeritud ettevõtjad, kes osutavad rändteenuseid, võivad kohaldada alandatud määra üksnes juhul, kui nende töötaja veedab vähemalt poole oma tööpäevadest abikõlblikus tsoonis, ja ka siis üksnes selle palga suhtes, mis on välja makstud abikõlblikus tsoonis tehtud töö eest.
            
         
               (43)
            
            
               Regionaalabi kaudse mõju tõestamiseks viitasid Norra ametiasutused kahele uuringule, mis käsitlevad naftaga seotud tegevuse mõju Põhja-Norras (22). Vastavalt esimesele uuringule, milles keskenduti Finnmarkis ellu viidud Snøhviti naftaprojektile, oli otsene mõju tööhõivele 230 inimaastat ja kaudne mõju tööhõivele veel 170 inimaastat. Norra ametiasutused märgivad, et see on projekti enda mõju, mitte mingi konkreetse meetme otsene tulemus. Teisest uuringust on näha, et naftasektorist tulenev suur kaudne mõju avaldub sektoris, mis kannab nime „individuaalsed teenused“ ning hõlmab kutse-, teadus- ja tehnilist tegevust, töötajatega varustamist, seadmete ja transpordivahendite rentimist, õigus- ja raamatupidamisteenuseid, arhitektiteenuseid, hotelli- ja restoraniteenuseid ning reovee- ja jäätmekäitlust.
            
         
               (44)
            
            
               Norra ametiasutused seavad kahtluse alla Norra tööõiguse sätte asjakohasuse kõnealuse erandi hindamisel. Igal juhul märgivad nad, et kaebuse esitaja nimetatud kaheksatunnisest piirangust kõrvalekaldumise õiguslik alus on kohaldatav kõikide ettevõtjate suhtes, olenemata töötaja ja tööandja geograafilisest asukohast, kuid selle tingimuseks on tariifikokkulepe.
            
         II.   HINDAMINE
   
   1.   Riigiabi olemasolu
   
   
               (45)
            
            
               EMP lepingu artikli 61 lõikes 1 on sätestatud järgmist: „Kui käesolevas lepingus ei ole sätestatud teisiti, on igasugune EÜ liikmesriikide või EFTA riikide poolt või riigi ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist, käesoleva lepinguga kokkusobimatu niivõrd, kuivõrd see mõjutab lepinguosaliste vahelist kaubandust“.
            
         
               (46)
            
            
               Sellest järeldub, et meede kujutab endast riigiabi EMP lepingu artikli 61 lõike 1 tähenduses, kui on täidetud kõik järgmised tingimused: i) meede on antud riigi poolt või riigi ressurssidest; ii) meede annab abisaajale valikulise majandusliku eelise; iii) meede võib mõjutada lepinguosaliste vahelist kaubandust ja kahjustada konkurentsi.
            
         
               (47)
            
            
               Otsuses nr 225/14/COL järeldas järelevalveamet, et diferentseeritud sotsiaalkindlustusmaksete kava aastateks 2014–2020 kujutab endast abikava. Järelevalveamet osutab oma mõttekäigule, mis on esitatud selle otsuse punktides 68–74. Rändteenuste suhtes kohaldatavat erandit käsitlev säte moodustab osa kõnealuse abikava sätetest. Erandi kohaldamisega suurendatakse kava kohaldamisala, laiendades võimalike abisaajate ringi ettevõtjatele, kes ei ole registreeritud abikõlblikes piirkondades. Nagu ka muu kõnealuse kava alusel antava abi puhul, toob kava kohaldamisala laiendamine väljaspool abikõlblikke piirkondi registreeritud ettevõtjatele kaasa riigi ressursside eraldamise, millega antakse ettevõtjatele valikuline eelis. Need eelised võivad mõjutada kaubandust ja kahjustada konkurentsi.
            
         2.   Menetlusnõuded
   
   
               (48)
            
            
               Protokolli nr 3 I osa artikli 1 lõikes 3 on sätestatud, et „EFTA järelevalveametit informeeritakse kõikidest plaanidest abi määramise või muutmise kohta piisavalt aegsasti, et ta võiks avaldada oma arvamuse. […] Asjaomane riik ei tohi rakendada oma kavandatavaid meetmeid enne, kui menetluse tulemusel on tehtud lõplik otsus“.
            
         
               (49)
            
            
               Norra ametiasutused hakkasid rakendama erandit alates 1. juulist 2014 ehk pärast seda, kui järelevalveamet oli selle otsusega nr 225/14/COL heaks kiitnud. Kui EFTA kohus tühistas erandile antud järelevalveameti heakskiidu, muutus abi ebaseaduslikuks. Norra ametiasutused peatasid vaatlusaluse erandi kohaldamise alates 1. jaanuarist 2016 kuni ametliku uurimismenetluse lõpptulemuse selgumiseni.
            
         3.   Abi kokkusobivus
   
   
               (50)
            
            
               Järelevalveamet peab hindama kooskõlas järelevalveameti suunistega, kas erandi kohaldamine on kokkusobiv EMP lepinguga vastavalt selle artikli 61 lõike 3 punktile c.
            
         
               (51)
            
            
               Erandi kohaldamisega rändteenuste puhul võimaldatakse ettevõtjatel, kes ei ole registreeritud abikõlblikus piirkonnas, teha alandatud määraga sotsiaalkindlustusmakseid – kui nad tegelevad abikõlblikus piirkonnas majandustegevusega – ulatuses, milles nad sellises piirkonnas majandustegevusega tegelevad. Ei EMP lepingu artikli 61 lõike 3 punktis c ega järelevalveameti suunistes (ega ka üldise grupierandi määruse (23) regionaalabi eeskirjades) ei ole sätestatud, et regionaalabi saajad peavad olema registreeritud abi saavas piirkonnas.
            
         
               (52)
            
            
               Regionaalabi võib tõhusalt edendada ebasoodsas olukorras olevate piirkondade majandusarengut üksnes juhul, kui seda antakse selleks, et soodustada lisainvesteeringuid või majandustegevust nendes piirkondades (24). Järelevalveameti suuniste alusel on lubatud anda nii investeeringuteks ette nähtud regionaalabi kui ka regionaalset tegevusabi. Investeeringuteks ette nähtud regionaalabi peaks kaasa tooma investeeringud järelevalveameti heaks kiidetud Norra regionaalabi kaardile kantud piirkondades (25). Regionaalset tegevusabi uuritakse veidi teistsugusest vaatenurgast. Regionaalne tegevusabi saab kuuluda EMP lepingu artikli 61 lõike 3 punkti c alla üksnes juhul, kui seda antakse ebasoodsas olukorras olevates piirkondades asuvate ettevõtjate eriprobleemide lahendamiseks või püsivalt ebasoodsate tingimuste leevendamiseks (26). Sellega seoses on järelevalveameti suuniste punktis 16 öeldud järgmist: „Tegevusabi saab pidada siseturuga kokkusobivaks, kui selle eesmärk on […] takistada või piirata elanike arvu vähenemist väga hõredalt asustatud aladel“.
            
         
               (53)
            
            
               Ei ole kahtlust, et kava geograafiline kohaldamisala piirdub ebasoodsas olukorras olevate piirkondadega. Käesoleva otsuse kohaldamisala piirdub erandit käsitleva sättega. Küsimus on selles, kas see säte, mis võimaldab väljaspool kavaga hõlmatud piirkondi registreeritud ettevõtjatel saada kava raames abi selles ulatuses, milles nende majandustegevus toimub ebasoodsas olukorras olevates piirkondades, on kooskõlas riigiabi eeskirjadega.
            
         
               (54)
            
            
               Järelevalveamet nõustub Norra ametiasutustega, et erandit ei saa hinnata eraldi diferentseeritud sotisalakindlustusmaksete kavast aastateks 2014–2020, mille juurde kõnealune erand kuulub. Sellega seoses osutab järelevalveamet oma kõnealust kava käsitlevale hinnangule, mis on esitatud otsuses nr 225/14/COL, kus järelevalveamet on seisukohal, et kava on kokkusobiv EMP lepinguga vastavalt selle artikli 61 lõike 3 punktile c. Selles otsuses leiab järelevalveamet, et kavaga aidatakse kaasa täpselt määratletud ühist huvi pakkuva eesmärgi saavutamisele, (27) et on olemas vajadus riigi sekkumiseks, (28) et kava on asjakohane, (29) et kaval on ergutav mõju, (30) et kava on proportsionaalne (31) ning et välditud on põhjendamatut kahjulikku mõju EMP riikide vahelisele konkurentsile ja kaubandusele (32). Neid üldiseid hindamispõhimõtteid kohaldatakse kõikide abikavade suhtes. Järelevalveamet ei hinda nende üldiste hindamispõhimõtete alusel eraldi kava üksikuid sätteid.
            
         
               (55)
            
            
               EFTA kohtu järeldus, et erandit käsitlev säte on lahutatav ülejäänud kavast, (33) ei tähenda seda, et erandit tuleks hinnata kavast eraldi. Lahutatavuse küsimus on küsimus, kas kava teatud element on kavaga nii lahutamatult seotud, et selle eraldamine kavast ei ole loogiline. Kuigi erandit käsitlev säte on võimalik diferentseeritud sotsiaalkindlustusmaksete kavast aastateks 2014–2020 loogiliselt eraldada ehk see on võimalik kavast kõrvaldada, jätmata sellega kava ilma kavana eksisteerimiseks vajalikust osast, peab järelevalveamet võtma kõnealuse sätte kokkusobivuse analüüsimisel arvesse seda, et see moodustab osa üldisest abikavast.
            
         
               (56)
            
            
               Sellel üldisel abikaval on keskne roll kontekstis, milles erandit kohaldatakse. Tõepoolest, erandit käsitlev säte on olemas üksnes üldise kava eeskirjadest tehtavat erandit käsitleva sättena (34). Seepärast peab järelevalveamet arvesse võtma ka seda, et see üldine kava (v.a erandit käsitlev säte) on nõuetekohaselt kuulutatud EMP lepinguga kokkusobivaks.
            
         
               (57)
            
            
               Norra ametiasutused on esitanud ülevaate erandi kohaldamise finantsmõjust (vt eespool põhjendus 20 ja tabel).
            
         
               (58)
            
            
               Erandil, nagu ka kaval, mille osa see on, on piirkondlik eesmärk: suurendada abikõlblikes piirkondades töövõimalusi. Töövõimaluste suurendamine on aga siiski pelgalt vahend, mille abil saavutada abi eesmärk vähendada või vältida rahvastikukadu. Abi kokkusobivuse hindamisel on tähtis arvesse võtta meetme laiemat majanduslikku mõju.
            
         
               (59)
            
            
               Järelevalveamet on seisukohal, et Norra ametiasutused on juba tõestanud vajadust riigi sekkumiseks, et soodustada abikõlblikes piirkondades majandustegevust. See vajadus on olemas võrdselt kõigi abikõlblikes piirkondades majandustegevusega tegelevate ettevõtjate puhul, olenemata sellest, kas nad on neis piirkondades registreeritud või mitte. Lisaks on Norra ametiasutused esitatud teabega piisavalt tõestanud, et rändteenuste subsideerimisega edendatakse abikõlblikes piirkondades majandustegevust. See on kooskõlas järelevalveameti suuniste punktidega 6 ja 71, milles on osutatud abile, mis soodustab majandustegevust. Kimek ja NHO Finnmark on seisukohal, et abi tuleks anda üksnes abikõlblikes tsoonides registreeritud ettevõtjatele. Järelevalveamet aga leiab, et rändteenuseid osutavad ettevõtjad seisavad silmitsi samade raskustega (kliima, kaugus alltöövõtjatest) kui kohapeal registreeritud ettevõtjad. Sellega seoses märgib järelevalveamet, et huvitatud isikud – Kimek ja NHO Finnmark – ei nimetanud ühtki konkreetset raskust, mis muudaks tegevuse elluviimise kohapeal registreeritud ettevõtjate jaoks keerulisemaks kui abikõlblikes piirkondades rändteenuseid osutavate ettevõtjate jaoks.
            
         
               (60)
            
            
               Samas on järelevalveamet seisukohal, et Norra ametiasutused ei ole dokumenteerinud seda, et rändteenuseid osutavad ettevõtjad palkavad abikõlblikes piirkondades töötajaid kohapealt ja alaliselt. Norra ametiasutused ei ole esitanud ei majandusteooriaid ega üldisi kaalutlusi, mis toetaksid väidet, et töötajaid palgatakse alaliselt. Seda arvesse võttes leiab järelevalveamet, et Norra ametiasutused ei ole tõestanud, et erandi kohaldamisega luuakse abikõlblikes piirkondades alalisi töökohti. See ei ole siiski absoluutne nõue regionaalabi kokkusobivaks lugemisel (35). Nagu eespool märgitud, tuleb regionaalabi anda selleks, et soodustada majandustegevust. See põhimõte kehtib olenemata sellest, kas majandustegevust ellu viiv ettevõtja on või ei ole registreeritud asjaomases piirkonnas.
            
         
               (61)
            
            
               Erandi kohaldamise kaudsema mõju kohta väidavad Norra ametiasutused, et kaudne mõju ei väljendu üksnes rändteenuseid osutavate töötajate suuremates kulutustes kaupadele ja teenustele, vaid ka kohalikele ettevõtjatele üleantavates teadmistes ja oskustes. Kava ei ole kavandatud ühe konkreetse sektori jaoks, vaid pigem hõlmab see enamikku Norra majandussektoreid (36). Kava ulatuslikkuse tõttu on järelevalveamet nõus Norra ametiasutustega, et meetme kaudse mõju hindamisel tuleb vaadelda olukorda laiemalt. Üksikute sektorite vaatlemine on siiski kasulik selleks, et uurida erandi kohaldamise tegelikku mõju. Norra ametiasutused on esitanud uuringud põhjendamaks väidet, et rändteenustel on abikõlblikes piirkondades soodne kaudne mõju. Nagu eespool märgitud, viitasid Norra ametiasutused kahele uuringule Põhja-Norras naftasektoris toimuva tegevuse mõju kohta. Vastavalt esimesele uuringule, mis käsitles Finnmarkis ellu viidud Snøhviti naftaprojekti, oli otsene mõju tööhõivele 230 inimaastat ja kaudne mõju tööhõivele veel 170 inimaastat. Teisest uuringust on näha, et naftasektorist tulenev suur kaudne mõju avaldub sektoris, mis kannab nime „individuaalsed teenused“ ning hõlmab kutse-, teadus- ja tehnilist tegevust, töötajatega varustamist, seadmete ja transpordivahendite rentimist, õigus- ja raamatupidamisteenuseid, arhitektiteenuseid, hotelli- ja restoraniteenuseid ning reovee- ja jäätmekäitlust.
            
         
               (62)
            
            
               Järelevalveameti meelest viitavad need uuringud märkimisväärsele soodsale kaudsele mõjule. Kuna aga kaudset mõju ei ole lihtne muust mõjust eraldada, tuleb anda märkimisväärne kaal üldistele vaatlusaluse meetme mõju käsitlevatele kaalutlustele. Järelevalveamet on veendunud, et rändeteenuste subsideerimine aitab kaasa kohalike kaupade ja teenuste müügile ning seega panustatakse sellega kohalikku majandusse. Seda teevad – eriti lühema või keskmise ajavahemiku jooksul – eeskätt töötajad, kes peavad piirkonda kohale sõitma ning kes tõenäoliselt peatuvad hotellides, söövad restoranides jne. Seda arvesse võttes on järelevalveamet veendunud, et erandi kohaldamisel on märkimisväärne soodne kaudne mõju, mis aitab kaasa rahvastikukao vältimisele või vähendamisele hõredalt asustatud piirkondades.
            
         
               (63)
            
            
               Kimek väidab, et avamerel rändteenuseid osutavad töötajad ei panusta eriti märkimisväärselt kohalikku majandusse: nad elavad naftaplatvormil, veedavad seal enamiku oma vabast ajast ja söövad seal. Järelevalveamet nendib, et teatud töötajate panus erandi kohaldamise kaudsesse mõjusse on nende tööolukorrast tulenevalt väiksem. Erandit käsitlevat sätet ei kohaldata aga üksnes teatud kindlas sektoris, vaid pigem on tegemist kõikides sektorites kohaldatava horisontaalse sättega.
            
         
               (64)
            
            
               Isik, kes osutab rändteenuseid, mille pakkumiseks on vaja teataval tasemel teadmisi ja oskusi, saab anda need teadmised ja oskused üle kohalikele ettevõtjatele. Järelevalveamet juhib tähelepanu märkusele, kus Kimek väidab, et ta ei mõista, kuidas teadmiste ja oskuste abil, mille rändteenuseid osutavad töötajad jätavad abikõlblikes piirkondades asuvatesse ettevõtetesse, saab vältida või vähendada rahvastikukadu. Järelevalveamet leiab, et teadmised ja oskused on vajalikud mitmesuguse majandustegevuse jaoks ning on seega olulised tööhõive säilitamiseks abikõlblikes piirkondades. Eelkõige saavad kohalikud ettevõtjad, kes osalevad rändteenuseid osutavate ettevõtjatega ühistes projektides (nt suured ehitusprojektid), teadmisi, oskusi ja kogemusi, mis on seotud seda liiki projektide elluviimiseks vajalike töödega. Need teadmised, oskused ja kogemused jäävad kohapeal registreeritud ettevõtetesse. Peale selle saavad kohapeal registreeritud ettevõtjad kasu teadmistest ja oskustest, mis saadakse, tehes koostööd teenuseid (nt nõustamisteenused või muu spetsialistide tehtav töö) osutavate ettevõtjatega, kui kõnealused teenused on võimalik liigitada Norra õiguse alusel rändteenusteks. Järelevalveamet on nõus Norra ametiasutustega, et see, kui rändteenuste osutajad annavad oma teadmised ja oskused üle kohapeal registreeritud ettevõtjatele, võib olla oluline, et säilitada abikõlblikes piirkondades oskuslike töötajate tööhõive, ning seega võib see märkimisväärselt kaasa aidata rahvastikukao vältimisele või vähendamisele neis piirkondades.
            
         
               (65)
            
            
               Teadmiste ja oskuste saamise kõrval pääsevad kohalikud ettevõtjad väiksemate kuludega ligi spetsialiseerunud tööjõule, mis muidu ei oleks neile kättesaadav. See on kohalikele ettevõtjatele kasulik, sest rändteenuste väiksemad kulud muudavad ettevõtjana tegutsemise abikõlblikus piirkonnas atraktiivsemaks ja kasumlikumaks. Peale selle pannakse erandi kohaldamisega kõik abikõlblikus piirkonnas tegutsevad ettevõtjad võrdsesse olukorda seoses sotsiaalkindlustuskuludega, mis neil tekivad tegevuse ajal asjaomases piirkonnas.
            
         
               (66)
            
            
               Kokkuvõttes on järelevalveamet seisukohal, et Norra ametiasutused on piisavalt põhjendanud rändteenuste subsideerimise soodsat kaudset mõju, mis väljendub abikõlblikes piirkondades tehtavates suuremates kulutustes kaupadele ja teenustele, mis on omakorda kasulik abikõlblike piirkondade tööturgudele. Peale selle on järelevalveamet veendunud, et rändteenuste subsideerimisega aidatakse hankida spetsialiseerunud tööjõudu väiksemate kuludega ning anda teadmisi ja oskusi üle kohapeal asutatud ettevõtjatele, mis on ülitähtis mitmesuguse majandustegevuse jätkumiseks abikõlblikes piirkondades. Sellest tulenevalt aidatakse erandi kohaldamisega kaasa rahvastikukao vältimisele või vähendamisele väga hõredalt asustatud piirkondades.
            
         
               (67)
            
            
               Seoses erandit käsitleva sätte mõjuga konkurentsile ja kaubandusele väidavad Norra ametiasutused, et erandi kohaldamisega luuakse võrdsed võimalused kõikidele ettevõtjatele, kes tegutsevad ebasoodsas olukorras olevates piirkondades, sest seda kohaldatakse võrdselt kõikide EMPs asuvate ettevõtjate suhtes. Kui asjakohased tingimused on täidetud, saavad erandi kohaldamisest kasu ka väljaspool Norrat registreeritud ettevõtjad, kes saadavad oma töötajaid abikõlblikesse piirkondadesse ja kes peavad tasuma Norra sotsiaalkindlustusmakse. Erandit käsitleva sätte puudumise korral peaksid kõnelused ettevõtjad registreerima oma olemasolu asjaomases piirkonnas, et nende suhtes kohaldataks samu maksustamiseeskirju kui kohapeal registreeritud Norra ettevõtjate suhtes. Sellega takistataks turule sisenemist, mis oleks loogilises vastuolus järelevalveameti suuniste punktiga 134, kus on öeldud järgmist: „Kui abi on vajalik ja proportsionaalne […] ühise eesmärgi saavutamiseks, kaalub positiivne mõju tõenäoliselt üles abi negatiivse mõju. Siiski võib abi mõnel juhul põhjustada turustruktuuri, valdkonna või tööstusharu muutusi, mis võib oluliselt moonutada konkurentsi turule sisenemisele või sealt lahkumisele takistuste tekitamise, asendamise mõju või kaubandusvoogude ümberpaigutamise kaudu. Sellistel juhtudel ei kaalu võimalik positiivne mõju tõenäoliselt üles kindlaks tehtud negatiivset mõju“. Seda arvesse võttes on järelevalveamet seisukohal, et erandi kohaldamisega välditakse põhjendamatut kahjulikku mõju konkurentsile ja turulepääsule. See on erandi hea omadus, pidades silmas järelevalveameti suuniste punkti 3, kus on sätestatud, et regionaalabi hindamine tasakaalustab vajadust anda abi regionaalarenguks ja samal ajal tagab EMP riikidele võrdsed tingimused. Nagu eespool märgitud, ei veena järelevalveametit Kimeki väide, et abikõlblikus piirkonnas registreeritud ettevõtjad seisavad silmitsi püsivamat laadi raskustega kui ettevõtjad, kes saadavad oma töötajad töötama asjaomasesse piirkonda ajutiselt. Vastupidi, töötajate transportimise ja majutamisega seotud kulude tõttu võivad väljaspool abikõlblikku piirkonda registreeritud ettevõtjad olla võrreldes kohalike ettevõtjatega ebasoodsamas konkurentsiolukorras.
            
         
               (68)
            
            
               Ettevõtjad, kes osutavad rändteenuseid, võivad mõningal määral registreerida abikõlblikes piirkondades allüksusi. Kui abikõlblikes piirkondades ei kohaldataks rändteenuste suhtes erandit, koheldaks ettevõtjaid erinevalt, sõltuvalt sellest, kas teenust osutav ettevõtja on rajanud abikõlblikus piirkonnas allüksuse. On oht, et see mõjutab välismaal registreeritud ettevõtjaid rohkem kui Norras registreeritud ettevõtjaid. Võib eeldada, et ettevõtjatel, kes ei ole registreeritud Norras, eriti VKEdel, ei ole nii üksikasjalikud teadmised ettevõtete registreerimist käsitlevate Norra eeskirjade kohta ja selle kohta, milline on nende mõju sotsiaalkindlustusmaksete määradele. Seda arvesse võttes on järelevalveamet seisukohal, et erandi kohaldamisega välditakse põhjendamatut kahjulikku mõju EMP riikide vahelisele konkurentsile ja kaubandusele (takistused turule sisenemisel ja kaubandusvoogude ümberpaigutamine), mis on kooskõlas järelevalveameti suuniste punktiga 134.
            
         
               (69)
            
            
               Norra ametiasutuste viimaste märkuste põhjal tundub, et erinevalt sellest, mida väitsid huvitatud isikud, ei kohelda rändteenuseid osutavaid ettevõtjaid ja kohapeal registreeritud ettevõtjaid Norra tööõiguse alusel põhjendamatult erinevalt. Seepärast järelevalveamet seda väidet rohkem ei käsitle.
            
         
               (70)
            
            
               Eespool öeldut arvesse võttes järeldab järelevalveamet, et erandi kohaldamine on kokkusobiv EMP lepinguga vastavalt selle artikli 61 lõike 3 punktile c.
            
         4.   Kokkuvõte
   
   
               (71)
            
            
               Nagu eespool öeldud, on järelevalveamet jõudnud järeldusele, et erand, mida kohaldatakse rändteenuste suhtes vastavalt diferentseeritud sotsiaalkindlustusmaksete kavale aastateks 2014–2020, on kokkusobiv EMP lepinguga. Seepärast antakse luba seda erandit kõnealuse kava raames kohaldada kuni 31. detsembrini 2020, millal lõpeb heakskiit, mille järelevalveamet kavale on andnud,
            
         ON VASTU VÕTNUD KÄESOLEVA OTSUSE:
   Artikkel 1
   Erand, mida kohaldatakse rändteenuste suhtes vastavalt diferentseeritud sotsiaalkindlustusmaksete kavale aastateks 2014–2020, on kokkusobiv EMP lepinguga vastavalt selle artikli 61 lõike 3 punktile c. Ametlik uurimismenetlus on käesolevaga lõpetatud.
   Artikkel 2
   Seega on meetme rakendamine lubatud.
   Artikkel 3
   Käesolev otsus on adresseeritud Norra Kuningriigile.
   Artikkel 4
   Ainult otsuse ingliskeelne tekst on autentne.
   
      Brüssel, 31. mai 2017
      
         
            EFTA järelevalveameti nimel
         
         
            esimees
         
         Sven Erik SVEDMAN
         
            kolleegiumi liige
         
         Frank J. BÜCHEL
      
   
   
      (1)  Dokumendid nr 702438–702440, 702442 ja 702443.
   
      (2)  Vt otsuse nr 225/14/COL (ELT C 344, 2.10.2014, lk 14, ja EMP kaasanne nr 55, 2.10.2014, lk 4) punkt 2.
   
      (3)  Kohtuotsus Kimek Offshore AS vs. EFTA järelevalveamet, E-23/14, EFTA kohtu lahendid 2015, lk 412.
   
      (4)  Dokument nr 776348.
   
      (5)  Dokumendid nr 779603 ja 779604.
   
      (6)  Dokument nr 787605.
   
      (7)  ELT C 263, 30.6.2016, lk 21, ja EMP kaasanne nr 36, 30.6.2016, lk 3.
   
      (8)  Dokument nr 804442.
   
      (9)  Dokument nr 811491.
   
      (10)  Dokument nr 813803.
   
      (11)  Dokument nr 816653.
   
      (12)  LOV-1997-02-28-19.
   
      (13)  Üksikasjalikumat teavet abikava kohta leiab järelevalveameti otsusest nr 225/14/COL.
   
      (14)  Seadus ühtse juriidiliste isikute registri kohta (LOV-1994-06-03-15).
   
      (15)  Kohtuotsus Kimek Offshore AS vs. EFTA järelevalveamet, E-23/14, EFTA kohtu lahendid 2015, lk 412, punkt 116.
   
      (16)  ELT L 166, 5.6.2014, lk 44, ja EMP kaasanne nr 33, 5.6.2014, lk 1.
   
      (17)  Vt korraldus, EFTA kohus, 23. november 2015, Kimek Offshore AS vs. EFTA järelevalveamet, E-23/14 INT, EFTA kohtu lahendid 2015, lk 666.
   
      (18)  Norra ametiasutuste varem esitatud märkused on kokku võetud ametliku uurimismenetluse algatamise otsuse nr 489/15/COL punktides 15–21.
   
      (19)  Vt otsuse nr 225/14/COL punkt 49.
   
      (20)  Komisjoni 18. detsembri 2013. aasta määrus (EL) nr 1407/2013, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes (ELT L 352, 24.12.2013, lk 1), mis on inkorporeeritud XV lisa punktiga 1ea EMP lepingusse.
   
      (21)  NAV Finnmark Bedriftsundersøkelse 2016, Notat 1 2016, mis on kättesaadav aadressil https://www.nav.no/no/Lokalt/Finnmark/Statistikk+og+presse/bedriftsunders%C3%B8kelse--378352.
   
      (22)  NHO uuring Snøhvit og andre eventyr, mis on kättesaadav aadressil http://www.aksjonsprogrammet.no/vedlegg/Snohvit_12des.pdf, ja Statistics Norway uuring Ringvirkninger av petroleumsnæringen i norsk økonomi, mis on kättesaadav aadressil https://www.ssb.no/nasjonalregnskap-og-konjunkturer/artikler-og-publikasjoner/_attachment/218398?_ts=14b82bba2f0.
   
      (23)  Komisjoni 17. juuni 2014. aasta määrus (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.6.2014, lk 1), mis on inkorporeeritud XV lisa punktiga 1j EMP lepingusse. Regionaalabi eeskirjade muudatustega, millega Euroopa Komisjon 17. mail 2017 põhimõtteliselt nõustus, seda ei muudeta. Muutmismääruse artikli 15 lõike 3 punkti a alusel on lubatud anda piirkondlikku tegevusabi, kui abisaaja majandustegevus toimub väga hõredalt asustatud piirkonnas. Muutmismäärus on kättesaadav aadressil http://eur-lex.europa.eu/legal-content/EN/TXT/?uri=CELEX:32017R1084.
   
      (24)  Järelevalveameti suuniste punkt 6.
   
      (25)  Vt otsus nr 91/14/COL (ELT L 172, 12.6.2014, lk 52).
   
      (26)  Järelevalveameti suuniste punkt 16.
   
      (27)  Vt järelevalveameti otsuse nr 225/14/COL punktid 85–91.
   
      (28)  Vt järelevalveameti otsuse nr 225/14/COL punktid 92–99.
   
      (29)  Vt järelevalveameti otsuse nr 225/14/COL punktid 100–107.
   
      (30)  Vt järelevalveameti otsuse nr 225/14/COL punktid 108–112.
   
      (31)  Vt järelevalveameti otsuse nr 225/14/COL punktid 113–117.
   
      (32)  Vt järelevalveameti otsuse nr 225/14/COL punktid 118–121.
   
      (33)  Kohtuotsus, EFTA kohus, Kimek Offshore AS vs. EFTA järelevalveamet, E-23/14, EFTA kohtu lahendid 2015, lk 412, punkt 58.
   
      (34)  Sellega seoses märgib järelevalveamet, et tegevus, mille puhul on võimalik erandit käsitlevast sättest kasu saada, on kindlaks määratud Norra seadusega äritegevuse registreerimise kohta (vt eespool põhjendused 11 ja 12).
   
      (35)  Regionaalabi eesmärk on edendada majandusarengut teatavates ebasoodsas olukorras olevates piirkondades (järelevalveameti suuniste punkt 1). Selleks soodustatakse kõnealustes piirkondades täiendavat majandustegevust (järelevalveameti suuniste punkt 6). Alalise tööhõive suurendamine on üks viis selle saavutamiseks, kuid see ei ole ainus lahendus.
   
      (36)  Vt järelevalveameti otsuse nr 225/14/COL punktid 11–16.